A BIZOTTSÁG 1982/2004/EK RENDELETE
(2004. november 18.)
a tagállamok közötti termékforgalomra vonatkozó közösségi statisztikáról szóló 638/2004/EK európai parlamenti és tanácsi rendelet végrehajtásáról, valamint az 1901/2000/EK és a 3590/92/EGK bizottsági rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok közötti termékforgalomra vonatkozó közösségi statisztikáról szóló, 2004. március 31-i 638/2004/EK európai parlamenti és tanácsi rendeletre (1) és különösen annak 3. cikke (4) és (5) bekezdésére, 6. cikke (2) bekezdésére, 8. cikke (2) bekezdésére, 9., 10. és 12. cikkére, valamint 13. cikke (3) bekezdésére,
mivel:
(1)
A tagállamok közötti termékforgalomra vonatkozó statisztika a 638/2004/EK európai parlamenti és tanácsi rendeleten alapul, amely a statisztikai rendelkezéseket az átláthatóság javítása és a megértés megkönnyítése céljából újból mérlegeli, és amely az adatok iránti jelenlegi igényeknek megfelelően lett kialakítva. Az említett rendelet 14. cikkének (2) bekezdésével összhangban a részletes végrehajtási szabályok a Bizottsághoz kerülnek. Ezért új bizottsági rendeletet kell elfogadni, amelynek megszorító módon kell utalnia az átruházott felelősségre, és amelynek meg kell határoznia a végrehajtási rendelkezéseket. A tagállamok közötti termékforgalomra vonatkozó statisztikáról szóló 3330/91/EGK tanácsi rendelet végrehajtására vonatkozó egyes rendelkezésekről szóló, 2000. szeptember 7-i 1901/2000/EK bizottsági rendeletet (2) és a tagállamok közötti kereskedelmi statisztika statisztikai adathordozóiról szóló, 1992. december 11-i 3590/92/EGK bizottsági rendeletet (3) ezért hatályon kívül kell helyezni.
(2)
Módszertani okokból számos termékfajtát és termékmozgást ki kell zárni a statisztikából. Össze kell állítani azon termékek átfogó jegyzékét, amelyeket ki kell zárni a Bizottság (Eurostat) részére megküldendő statisztikából.
(3)
A termékeket akkor kell a forgalomra vonatkozó statisztikában számba venni, amikor azok egy ország statisztikai területére belépnek, vagy elhagyják azt. Ha azonban az adatgyűjtés az adó- és vámeljárásokat veszi figyelembe, egyedi szabályok alkalmazása szükséges.
(4)
Fenn kell tartani a hozzáadottérték-adóra (HÉA) vonatkozó információ és az Intrastat-jelentések közötti kapcsolatot, a gyűjtött adatok minőségének ellenőrzése érdekében. Célszerű meghatározni azokat az adatokat, amelyeket a nemzeti adóhatóságnak a statisztikáért felelős nemzeti hatóságok részére át kell adnia.
(5)
Közös definíciókat és fogalmakat kell alkalmazni az Intrastat-rendszerben gyűjtött adatokra, a rendszer harmonizált alkalmazásának megkönnyítése érdekében.
(6)
Az átláthatóság és a vállalkozások számára biztosítandó egyenlő bánásmód céljából a küszöbértékek megállapítására harmonizált és pontos rendelkezéseket kell alkalmazni.
(7)
Néhány különleges termékre és termékmozgásra megfelelő rendelkezéseket kell meghatározni annak érdekében, hogy a szükséges információ gyűjtése harmonizált módon történjen.
(8)
Rendelkezni kell a közös és megfelelő ütemtervről, valamint a kiigazításokról és az adatok felülvizsgálatáról annak érdekében, hogy a felhasználók időszerű és összehasonlítható adatok iránti igénye kielégíthető legyen.
(9)
Tervbe van véve az Intrastat rendszeres értékelése, az adatminőség javítása és a működés átláthatóságának biztosítása érdekében.
(10)
Az e rendeletben előírt intézkedések összhangban vannak a tagállamok közötti termékforgalom statisztikájával foglalkozó bizottság véleményével,
ELFOGADTA EZT A RENDELETET:
1. FEJEZET
ÁLTALÁNOS RENDELKEZÉSEK
1. cikk
Tárgy
Ez a rendelet a 638/2004/EK európai parlamenti és tanácsi rendelet végrehajtásához szükséges intézkedéseket határozza meg.
2. cikk
Kizárt termékek
Az e rendelet I. mellékletében felsorolt termékeket a tagállamok közötti termékforgalomra vonatkozó, a Bizottsághoz (Eurostat) eljuttatandó statisztikából ki kell zárni.
3. cikk
Tárgyidőszak
(1) A tagállamok a 638/2004/EK rendelet 6. cikke (2) bekezdésének megfelelően határozhatják meg a tárgyidőszakot azon közösségi termékek tekintetében, amelyek a Közösségen belüli beszerzések esetén HÉA-kötelesek.
A tárgyidőszak ekkor azon naptári hónapként határozható meg, amelyben az adóköteles esemény bekövetkezik.
(2) A tagállamok a 638/2004/EK rendelet 6. cikke (2) bekezdésének megfelelően határozhatják meg a tárgyidőszakot, ha információforrásként vámáru-nyilatkozat szolgál.
A tárgyidőszak ekkor azon naptári hónapként határozható meg, amelyben a nyilatkozatot a vámhatóság fogadja.
2. FEJEZET
AZ ADÓHATÓSÁG ÁLTAL SZOLGÁLTATANDÓ INFORMÁCIÓ KÖZLÉSE
4. cikk
(1) Az Intrastat-rendszerben az adatszolgáltatásra kötelezett felek - a nemzeti hatóság kérésére - kötelesek bizonyítani a szolgáltatott statisztikai adatok pontosságát.
(2) Az (1) bekezdésben említett kötelezettség azokra az adatokra korlátozódik, amelyeket az adatszolgáltató félnek a termékek Közösségen belüli mozgásával kapcsolatban az illetékes adóhatósággal közölnie kell.
5. cikk
(1) Minden tagállam felelős adóhatóságának az adózási célból termékek mozgását jelentő személyek azonosítása érdekében a következő információkkal kell ellátnia a nemzeti hatóságokat:
a)
a természetes vagy jogi személy teljes neve;
b)
teljes cím, beleértve az irányítószámot;
c)
a 638/2004/EK rendelet 9. cikke (1) bekezdése a) pontjának megfelelő azonosító szám.
(2) Minden tagállam felelős adóhatósága - a 77/388/EGK irányelvvel (4) összhangban - a nemzeti hatóságok számára minden természetes és jogi személyre vonatkozóan a következő információt biztosítja:
a)
a Közösségen belüli beszerzések és értékesítések adóalapja;
b)
adózási időszak.
6. cikk
A 638/2004/EK rendelet 8. cikke (2) bekezdésének b) pontjában említett további információk legalább a Közösségen belüli termékértékesítésekről rendelkezésre álló összesítő nyilatkozatok nemzeti adataira (HÉA-információcsere-rendszer adatai) vonatkoznak.
3. FEJEZET
AZ INTRASTAT-ADATOK GYŰJTÉSE
7. cikk
A partner tagállam és a származási ország
A partner tagállamokat és a származási országot - amennyiben utóbbira vonatkozóan is történik adatgyűjtés - az országok és területek nómenklatúrája hatályos változatának megfelelően kell jelenteni.
8. cikk
A termék értéke
(1) A termék értéke az adóalap, ami adózási célokból a 77/388/EGK irányelvvel összhangban meghatározandó érték.
Adó- vagy illetékköteles termékek esetében az érték nem tartalmazza ezen adók vagy illetékek összegét.
Amennyiben az adóalapot adózási célokból nem kell jelenteni, a - HÉA nélküli - számlaértéket, vagy ennek hiányában egy olyan összegnek megfelelő pozitív értéket kell szerepeltetni, amelyet bármely eladás vagy vásárlás esetén kiszámláztak volna.
Feldolgozásos ügyletek esetén a gyűjtendő érték - a művelet előtt és azt követően is - az az összérték, amelyet eladás vagy vásárlás esetén kiszámláztak volna.
(2) Továbbá a tagállamok gyűjthetik a termékek statisztikai értékét is, amint azt a 638/2004/EK rendelet melléklete meghatározza, az adatszolgáltatók azon részétől, akiknek forgalma az érintett tagállam értékben kifejezett összforgalmának legfeljebb 70 %-át teszi ki.
(3) Az (1) és (2) bekezdésben meghatározott termékek értékét nemzeti valutában kell kifejezni. Az alkalmazandó átváltási árfolyam:
a)
az adózási célból meghatározott adóalap kiszámítására alkalmazandó átváltási árfolyam, ha azt megállapították; vagy
b)
a jelentés kitöltésekor érvényes vagy a vámérték kiszámításakor alkalmazandó hivatalos átváltási árfolyam, a tagállamok által megállapított bármilyen más egyedi rendelkezés hiányában.
9. cikk
A termék mennyisége
(1) A nettó tömeget kilogrammban kell megadni. Azonban a 2658/87/EGK tanácsi rendelettel (5) meghatározott Kombinált Nómenklatúra (a továbbiakban: KN) e rendelet II. mellékletében felsorolt alszámaira vonatkozóan a nettó tömeg közlése az adatszolgáltatásra kötelezett felektől nem kérhető.
(2) A kiegészítő mértékegységben mért mennyiséget a 2658/87/EGK tanácsi rendeletben az érintett alszámok sorában megadott információval összhangban kell közölni. A kiegészítő mértékegységek jegyzékét az említett rendelet I. része („Bevezető rendelkezések”) tartalmazza.
10. cikk
Az ügylet típusa
Az ügylet típusát az e rendelet III. mellékletében meghatározott kódoknak megfelelően kell jelenteni. A tagállamoknak az A. oszlopban szereplő kódokat, vagy az A. oszlopban szereplő kódszámok és azoknak a B. oszlopban szereplő albontásai kombinációját kell alkalmazniuk.
11. cikk
Szállítási feltételek
Azok a tagállamok, amelyek a 638/2004/EK rendelet 9. cikke (2) bekezdése d) pontjának megfelelően gyűjtik a szállítási feltételekre vonatkozó információt, az e rendelet IV. mellékletében meghatározott kódokat használhatják.
12. cikk
Fuvarozási mód
Azok a tagállamok, amelyek a 638/2004/EK rendelet 9. cikke (2) bekezdése e) pontjának megfelelően gyűjtik a fuvarozási módra vonatkozó információt, az e rendelet V. mellékletében meghatározott kódokat használhatják.
4. FEJEZET
EGYSZERŰSÍTÉS AZ INTRASTAT-RENDSZERBEN
13. cikk
(1) A tagállamok a folyó naptári évet követő évre vonatkozó küszöbértékeket a más tagállamokkal folytatott kereskedelmük rendelkezésre álló legfrissebb 12 havi adatainak alapján számítják ki. Az év elején meghatározott rendelkezések az egész évre érvényesek.
(2) Az adatszolgáltatásra kötelezett fél forgalmának értéke küszöbértéken felülinek minősül:
a)
ha a más tagállamokkal folytatott forgalom értéke az előző évben meghaladta az alkalmazandó küszöbértéket; vagy
b)
ha a más tagállamokkal folytatott forgalom kumulált értéke az alkalmazás évének kezdetétől meghaladja az alkalmazandó küszöbértéket. Ebben az esetben attól a hónaptól kezdve kell adatot szolgáltatni, amelyikben a küszöbértéket átlépték.
(3) Az adatszolgáltatásra a 638/2004/EK rendelet 10. cikke (4) bekezdésének c) pontjában szereplő egyszerűsített szabályoknak megfelelően kötelezett felek a maradék termékeket a 9950 00 00 kódon kötelesek jelenteni.
(4) A 200 eurót el nem érő értékű egyedi ügyletek esetében az adatszolgáltatásra kötelezett felek a következő egyszerűsített információkat jelenthetik:
-
a termék kódja 9950 00 00,
-
a partner tagállam,
-
a termék értéke.
A nemzeti hatóságok:
a)
ennek az egyszerűsítésnek az alkalmazását megtagadhatják, vagy korlátozhatják, ha úgy ítélik meg, hogy a statisztikai adatok kielégítő minőségének fenntartása előbbre való a jelentési teher csökkentésének kívánalmánál;
b)
megkövetelhetik az adatszolgáltatásra kötelezett felektől, hogy előre kérjék az egyszerűsítés részükre történő engedélyezését.
5. FEJEZET
KÜLÖNLEGES TERMÉKEKRE ÉS TERMÉKMOZGÁSOKRA VONATKOZÓ SZABÁLYOK
14. cikk
A 638/2004/EK rendelet rendelkezésein túlmenően, a Bizottsághoz (Eurostat) továbbítandó adatok tekintetében, a különleges termékekre és termékmozgásokra az e fejezetben megállapított szabályok is vonatkoznak.
15. cikk
Ipari berendezések
(1) E cikk alkalmazásában:
a)
„ipari berendezés”: gépek, készülékek, felszerelések, berendezések, eszközök és anyagok összessége, amelyek együtt terméket előállító vagy szolgáltatást nyújtó nagyléptékű, helyhez kötött egységeket alkotnak;
b)
„alkotóelem”: az ipari berendezéshez történő olyan szállítás, amely a KN ugyanazon fejezetébe tartozó termékekből áll.
(2) A tagállamok közötti forgalom statisztikája csak az ipari berendezések építéséhez vagy az ipari berendezések újrahasznosításához felhasznált alkotóelemek kiszállításaira és beérkezéseire vonatkozik.
(3) A (2) bekezdést alkalmazó tagállamok a következő különös rendelkezéseket alkalmazhatják azzal a feltétellel, hogy egy adott ipari berendezés statisztikai összértéke meghaladja a 3 millió eurót, kivéve ha azok újrahasznosításra szánt komplett ipari berendezések:
a)
a termékkódok a következőképpen tevődnek össze:
-
az első négy számjegy 9880,
-
az ötödik és a hatodik számjegy annak a KN-fejezetnek felel meg, amelybe az alkotóelem termékei tartoznak,
-
a hetedik és a nyolcadik számjegy 0;
b)
a mennyiség feltüntetése nem kötelező.
16. cikk
Részletekben történő szállítás
(1) E cikk alkalmazásában „részletekben történő szállítás” egy teljes árucikk alkotórészeinek - kereskedelmi vagy a szállításhoz kapcsolódó okokból - nem összeszerelt vagy szétszerelt állapotban történő szállítása, egynél több tárgyidőszak során.
(2) A tagállamoknak a részszállítmányok beérkezéseire és kiszállításaira vonatkozó adatokat csak egyszer, az utolsó szállítmány beérkezésének vagy kiszállításának hónapjában kell közölniük.
17. cikk
Hajók és repülőgépek
(1) E cikk alkalmazásában:
a)
„hajó” a KN 89. fejezetének 1. és 2. kiegészítő megjegyzésében említett, tengeri szállításra használt hajó és a hadihajó;
b)
„repülőgép” a 8802 KN-kód alá tartozó olyan repülőgép, amelyet polgári célra légitársaság használ vagy katonai célt szolgál;
c)
„hajó vagy repülőgép tulajdonjoga” egy természetes vagy jogi személynek egy hajó vagy repülőgép tulajdonosaként történő bejegyzésének ténye.
(2) A tagállamok közötti termékforgalom statisztikája a hajókkal és repülőgépekkel kapcsolatosan csak a következő kiszállításokra és beérkezésekre terjed ki:
a)
hajó vagy repülőgép tulajdonjogának átruházása egy másik tagállamban letelepedett természetes vagy jogi személytől egy, az adatszolgáltató tagállamban letelepedett természetes vagy jogi személyre. Ezt az ügyletet beérkezésként kell kezelni;
b)
hajó vagy repülőgép tulajdonjogának átruházása egy, az adatszolgáltató tagállamban letelepedett természetes vagy jogi személytől egy másik tagállamban letelepedett természetes vagy jogi személyre. Ezt az ügyletet kiszállításként kell kezelni.
Ha a hajó vagy repülőgép új, a kiszállítást a gyártási tagállamban kell számba venni;
c)
hajók vagy repülőgépek kiszállítása és beérkezése bérfeldolgozásra vagy azt követően, a III. melléklet e) lábjegyzetének megfelelően.
(3) A tagállamok a következő egyedi rendelkezéseket alkalmazzák a tagállamok közötti termékforgalom statisztikájára:
a)
a mennyiséget a hajóknál darabszámában és a KN-ben megállapított bármely más kiegészítő mértékegységben, a repülőgépeknél nettó tömegben és kiegészítő mértékegységben kell megadni;
b)
a statisztikai érték az a teljes összeg, amelyet - a szállítási és a biztosítási költségek kivételével - kiszámláznának egész hajó vagy repülőgép eladása vagy megvásárlása esetén;
c)
a partner tagállam az adatszolgáltató tagállam esetében:
-
a gyártási tagállam, az Európai Unióban épült új hajó vagy repülőgép beérkezésekor,
-
más esetekben beérkezéskor a partner tagállam az a tagállam, amelyben a hajó vagy repülőgép tulajdonjogát átruházó természetes vagy jogi személy letelepedett, illetve kiszállításkor az a tagállam, amelyben az a természetes vagy jogi személy, akire a hajó vagy repülőgép tulajdonjogát átruházzák, letelepedett;
d)
a (2) bekezdés a) és b) pontjában szereplő beérkezésekre és kiszállításokra a tárgyidőszak az a hónap, amelyben a tulajdonjog átruházása bekövetkezik.
(4) Az Intrastatért felelős nemzeti hatóságok számára az Intrastat-rendszerben, az egységes vámokmányon, illetve adózási célból rendelkezésre álló adatok mellett hozzáférést kell biztosítani olyan kiegészítő adatforrásokhoz, amelyekre e cikk alkalmazásához szükségük van, feltéve hogy ez nem ütközik más nemzeti vagy közösségi jogszabályba.
18. cikk
Gépjármű- és repülőgép-alkatrészek
A tagállamok a gépjármű- és repülőgép-alkatrészekre egyszerűsített nemzeti rendelkezéseket alkalmazhatnak, feltéve hogy ennek részleteiről a Bizottságot (Eurostat) előzetesen tájékoztatják.
19. cikk
Hajókra és repülőgépekre szállított termékek
(1) E cikk alkalmazásában:
a)
„termékek szállítása hajókra és repülőgépekre”: termékek szállítása a személyzet és az utasok részére, valamint a hajó vagy a repülőgép motorjainak, gépeinek és más berendezéseinek működéséhez;
b)
a hajót vagy a repülőgépet ahhoz a tagállamhoz tartozónak kell tekinteni, amelyben a hajót vagy a repülőgépet lajstromozták.
(2) A tagállamok közötti termékfogalom statisztikája csak azokra a kiszállításokra terjed ki, amelyek során az adatszolgáltató tagállam területén lévő, másik tagállamhoz tartozó hajóra vagy repülőgépre szállítottak terméket. A kiszállítások a 638/2004/EK rendelet 3. cikke (2) bekezdésének a) és b) pontjában meghatározott valamennyi termékre kiterjednek.
(3) A tagállamok a következő termékkódokat használják a hajókra és repülőgépekre szállított termékekre:
-
9930 24 00: az 1-24. KN-fejezetek alá tartozó termékek,
-
9930 27 00: a 27-től kezdődő KN-fejezetek alá tartozó termékek,
-
9930 99 00: máshova sorolt termékek.
A mennyiségre vonatkozó adatok megadása nem kötelező. Azonban a 27. fejezetbe tartozó termékek esetén a nettó tömegre vonatkozó adatokat meg kell adni.
Ez esetben használható az egyszerűsített „QR” partnerország-kód.
20. cikk
Tengeri létesítmények
(1) E cikk alkalmazásában:
a)
„tengeri létesítmény”: bármely adott ország statisztikai területén kívül, a tengeren létrehozott, helyhez kötött felszerelések és berendezések;
b)
a tengeri létesítményeket ahhoz a tagállamhoz tartozónak kell tekinteni, amelyikben a kereskedelmi célú hasznosításukért felelős természetes vagy jogi személy letelepedett.
(2) A tagállamok közötti termékfogalom statisztikája tartalmazza e tengeri létesítményekre és e tengeri létesítményekről történő kiszállításokat és beérkezéseket.
(3) A tagállamok a tengeri létesítmény működtetői részére szánt termékekre vagy a tengeri létesítmény motorjainak, gépeinek és más berendezéseinek működéséhez szükséges termékekre a következő termékkódokat használják:
-
9931 24 00: az 1-24. KN-fejezetek alá tartozó termékek,
-
9931 27 00: a 27-től kezdődő KN-fejezetek alá tartozó termékek,
-
9931 99 00: máshova sorolt termékek.
A mennyiségre vonatkozó adatok megadása nem kötelező. Azonban a 27. fejezetbe tartozó termékek esetén a nettó tömegre vonatkozó adatokat meg kell adni.
Ez esetben használható az egyszerűsített „QV” partnerország-kód.
21. cikk
Tengerből nyert termékek
(1) E cikk alkalmazásában:
a)
„tengerből nyert termékek”: halászati zsákmány, ásványi anyagok, újrahasznosítható hulladék és minden más olyan termék, amely tengerjáró hajóval még nem ért partot;
b)
a tengerből nyert termékeket ahhoz a tagállamhoz tartozónak kell tekinteni, amelyikben a zsákmányt ejtő hajót lajstromozták.
(2) A tagállamok közötti termékforgalom statisztikája a következő kiszállításokra és beérkezésekre terjed ki:
a)
beérkezések, amikor a tengerből nyert termékeket az adatszolgáltató tagállam kikötőiben rakodják ki, vagy azokat az adatszolgáltató tagállamban lajstromozott hajók egy másik tagállamban lajstromozott hajóról szerezték be;
b)
kiszállítások, amikor a tengerből nyert termékeket egy másik tagállam kikötőiben rakodják ki, vagy azokat egy másik tagállamban lajstromozott hajók az adatszolgáltató tagállamban lajstromozott hajóról szerezték be.
(3) A partner tagállam beérkezéskor az a tagállam, amelyben a zsákmányejtést végző hajót lajstromozták, kiszállításkor az a tagállam, amelyben a tengerből nyert terméket kirakodják, vagy amelyben a halászati terméket beszerző hajót lajstromozták.
(4) Az Intrastatért felelős nemzeti hatóságok számára az Intrastat-rendszerben, az egységes vámokmányon, illetve adózási célból rendelkezésre álló adatok mellett hozzáférést kell biztosítani olyan kiegészítő adatforrásokhoz, amelyekre e cikk alkalmazásához szükségük van, feltéve hogy ez nem ütközik más nemzeti vagy közösségi jogszabályba.
22. cikk
Űrhajó
(1) E cikk alkalmazásában: az „űrhajó” olyan jármű, amely képes a Föld atmoszféráján kívülre közlekedni.
(2) A tagállamok közötti termékforgalom statisztikája az űrhajók következő kiszállításaira és beérkezéseire terjed ki:
a)
űrhajó kiszállítása vagy beérkezése bérfeldolgozásra vagy azt követően, a III. melléklet e) lábjegyzetének megfelelően;
b)
olyan űrhajó világűrbe történő kilövése, amely különböző tagállamokban letelepedett két természetes vagy jogi személy közötti tulajdonjog átruházás tárgya volt:
i.
kiszállításnak minősül a kész űrhajó előállítási helye szerinti tagállamban;
ii.
beérkezésnek minősül az új tulajdonos letelepedési helye szerinti tagállamban.
(3) A következő egyedi rendelkezéseket kell alkalmazni a (2) bekezdés b) pontjában említett statisztikára:
a)
a statisztikai értékre vonatkozó adatot az űrhajó „gyártelepi” értékeként kell meghatározni, az e rendelet IV. mellékletében megadott szállítási feltételekkel összhangban;
b)
a partner tagállamra vonatkozó adat beérkezéskor a kész űrhajót előállító tagállam, illetve kiszállításkor az új tulajdonos letelepedési helye szerinti tagállam.
(4) Az Intrastatért felelős nemzeti hatóságok számára az Intrastat-rendszerben, az egységes vámokmányon, illetve adózási célból rendelkezésre álló adatok mellett hozzáférést kell biztosítani olyan kiegészítő adatforrásokhoz, amelyekre e cikk alkalmazásához szükségük van, feltéve hogy ez nem ütközik más nemzeti vagy közösségi jogszabályba.
23. cikk
Villamos energia
(1) A tagállamok közötti termékforgalom statisztikája tartalmazza a villamos energia kiszállításait és beérkezéseit.
(2) Az Intrastatért felelős nemzeti hatóságok számára az Intrastat-rendszerben, az egységes vámokmányon, illetve adózási célból rendelkezésre álló adatok mellett hozzáférést kell biztosítani olyan kiegészítő adatforrásokhoz, amelyekre e cikk alkalmazásához szükségük van, feltéve hogy ez nem ütközik más nemzeti vagy közösségi jogszabályba.
(3) A Bizottsághoz (Eurostat) továbbított statisztikai érték alapulhat becsléseken. A tagállamoknak a Bizottságot (Eurostat) a becsléshez használt módszerről, annak alkalmazása előtt tájékoztatniuk kell.
24. cikk
Katonai termékek
(1) A tagállamok közötti termékforgalom statisztikája tartalmazza a katonai felhasználásra szánt termékek kiszállításait és beérkezéseit.
(2) A tagállamok átadhatnak a 638/2004/EK rendelet 9. cikke (1) bekezdésének b)-h) pontjában megjelölteknél kevésbé részletes információt is, amennyiben az információ - a tagállamban hatályos definíciókkal összhangban - katonai titoknak minősül. Azonban legalább a kiszállítások és a beérkezések havi statisztikai összértékére vonatkozó adatokat át kell adni a Bizottságnak (Eurostat).
6. FEJEZET
ADATÁTADÁS AZ EUROSTATNAK
25. cikk
(1) A 638/2004/EK rendelet 12. cikke (1) bekezdésének a) pontjában említett összesített adatokat mindkét forgalmi irányra a többi tagállammal lebonyolított forgalom összértékeként határozzák meg. Ezen túlmenően, az euro-övezethez tartozó tagállamoknak át kell adniuk az euro-övezeten kívüli forgalmuk termékenkénti bontását az egységes nemzetközi kereskedelmi áruosztályozás 3. módosításának (SITC, Rev. 3) megfelelő bontásban.
(2) A tagállamoknak minden szükséges intézkedést meg kell tenniük annak érdekében, hogy a 97 %-os küszöbérték feletti vállalkozások forgalmi adatait teljeskörűen begyűjtsék.
(3) A 638/2004/EK rendelet 12. cikke alkalmazásaként végrehajtott kiigazításokat legalább partnerországok és KN két-számjegyű termékkódok szerinti bontásban kell az Eurostatnak átadni.
(4) Ha a tagállamok a termékek statisztikai értékét nem gyűjtik, akkor azt becsülniük kell.
(5) A tagállamok, miután a 3. cikk (1) bekezdésének megfelelően határozták meg a tárgyidőszakot, havi adatok átadását biztosítják a Bizottság (Eurostat) számára, szükség esetén becsléseket alkalmazva, ha az adózási időszak nem egy naptári hónap.
(6) A tagállamok a védettnek nyilvánított adatokat átadják a Bizottságnak (Eurostat) azért, hogy azokat legalább a KN eredeti első két számjegye szerint közzé lehessen tenni, ha ezáltal a bizalmas adatkezelés biztosítva van.
(7) Amennyiben a Bizottságnak (Eurostat) már átadott havi eredményeket felülvizsgálatnak vetik alá, a tagállamok a felülvizsgált eredményeket legkésőbb a felülvizsgált adatok rendelkezésre állását követő hónapban átadják.
7. FEJEZET
MINŐSÉGI JELENTÉS
26. cikk
(1) A tagállamok a naptári évet követő tíz hónapon belül átadnak a Bizottságnak (Eurostat) egy minőségi jelentést, amely tartalmaz minden olyan információt, amelyet az átadott adatok minőségének értékeléséhez a Bizottság kér.
(2) A minőségi jelentés a statisztika minőségének megállapítására irányul, a következő területeket érintve:
-
a statisztikai fogalmak relevanciája,
-
a becslések pontossága,
-
az eredmények Bizottságnak (Eurostat) történő átadási határidejének betartása,
-
az adatokhoz való hozzáférés és az adatok egyértelműsége,
-
a statisztikák összehasonlíthatósága,
-
koherencia,
-
teljesség.
(3) A minőségi mutatókat e rendelet VI. melléklete határozza meg.
8. FEJEZET
ZÁRÓ RENDELKEZÉSEK
27. cikk
Az 1901/2000/EK rendelet és a 3590/92/EGK rendelet 2005. január 1-jei hatállyal hatályát veszti.
28. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
2005. január 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 18-án.